作者:姚勉
標題:賀新郎
內容:月轉宮牆曲。六更殘、鑰魚聲亮，紛紛袍鵠。黼坐臨軒清蹕奏，天仗綴行森肅。望五色、雲浮黃屋。三策忠嘉親賜擢，動龍顏、人立班頭玉，臚首唱，眾心服。殿頭賜宴宮花簇。寫新詩、金箋競進，繡床爭蹙。御渥新沾催進謝，一點恩袍先綠。歸袖惹、天香芬馥。玉勒金韉迎夾路，九街人、盡道蒼生福。爭擁入，狀元局。